รายย่อยโถมซื้องัดหุ้นพ้นเหว
หุ้นไทยวิ่งแรง 8 จุด สวนตลาดเอเชีย รายย่อยไม่กลัวน้ำร้อน ไล่ซื้อหุ้นธนาคาร พลังงาน ส่วนต่างชาติ สถาบัน ถือโอกาสทิ้ง เชียร์ซื้อ SCC เพิ่มเป้า
17 ส.ค. 2554

หุ้นไทยวิ่งแรง 8 จุด สวนตลาดเอเชีย รายย่อยไม่กลัวน้ำร้อน ไล่ซื้อหุ้นธนาคาร พลังงาน ส่วนต่างชาติ สถาบัน ถือโอกาสทิ้ง เชียร์ซื้อ SCC เพิ่มเป้า
การซื้อขายหุ้นวันสุดท้ายก่อนหยุดยาวเทศกาลสงกรานต์พลิกล็อก ดัชนีวิ่งแรง 8.58 จุด ปิดที่ระดับ 1,081 จุด สวนทางตลาดหุ้นเอเชียหลายแห่งทรุดกว่า 1% โดยมีแรงซื้อของรายย่อยเข้ามามากถึง 3,272 ล้านบาท สถาบันขายหนัก 1,099 ล้านบาท ขณะที่นักลงทุนต่างชาติระบายของ 2,607 ล้านบาท และโยกเงินเข้าไปซื้อตราสารหนี้ถึง 15,550 ล้านบาท ส่งผลให้เงินบาทแข็งค่าแถว 30.1017 บาทต่อเหรียญสหรัฐ 
นายชัย จิรเสวีนุประพันธ์ ผู้จัดการฝ่ายกลยุทธ์การลงทุน บริษัทหลักทรัพย์ (บล.) โนมูระ พัฒนสิน กล่าวว่า ช่วงเช้าดัชนีทรุดถึง 11.72 จุด หลังจากนั้นมีแรงไล่ซื้อหุ้นกลุ่มธนาคารพาณิชย์และพลังงาน ส่งผลให้ราคาหุ้นที่ปรับตัวลงกลับขึ้นมาเป็นบวก เช่น ธนาคารไทยพาณิชย์ (SCB) และบริษัท ปตท. (PTT) 
กลุ่มธนาคารได้รับผลทางจิตวิทยาจากคณะกรรมการนโยบายการเงิน (กนง.) วันที่ 20 เม.ย.นี้ จะพิจารณาปรับขึ้นดอกเบี้ยอีก 0.25% เป็น 2.75% 
“หลังสงกรานต์เชื่อว่าดัชนีไม่สามารถปรับตัวขึ้นแรงๆ เนื่องจากหุ้นธนาคารหลายตัวมีการขึ้นเครื่องหมาย XD เช่น SCB แจกเงินปันผลหุ้นละ 2 บาท จึงไม่แนะนำให้ไล่ราคา ดัชนีมีแนวต้านเดิม 1,090 จุด และแนวรับ 1,065 จุด” นายชัย กล่าว
มาร์เก็ตติง กล่าวว่า หุ้นบริษัท ปูนซิเมนต์ไทย (SCC) ปรับตัวขึ้น 9 บาท ปิดที่ 358 บาท หลังจากนักวิเคราะห์ได้เข้าพบผู้บริหารและมีมุมมองที่ดีมากต่อผลดำเนินงานในปีนี้และในอนาคต โดย บล.เอเซีย พลัส เพิ่มราคาเป้าหมายจาก 373.10 บาท เป็น 400.72 บาท ส่วน บล.กิมเอ็ง (ประเทศไทย) ปรับราคาเป็น 400 บาท จากเดิม 380 บาท โดยมองว่าแนวโน้มผลประกอบการ 4 ปี (2554-2558) จะเติบโต 15-20% คาดไตรมาสแรกปีนี้จะมีกำไรปกติที่ 8,000 ล้านบาท โตขึ้น 19% จากไตรมาสก่อนหน้า
บล.คันทรี่ กรุ๊ป (CGS) ถูกลงโทษปรับบริษัทเป็นเงิน 4.4 แสนบาท กรณีจ่ายค่าตอบแทนให้แก่ผู้ติดต่อกับผู้ลงทุนโดยไม่ได้ปฏิบัติหน้าที่